钦定古今图书集成/明伦汇编/氏族典/第257卷 > 王嘉
## 钦定古今图书集成/明伦汇编/氏族典/第257卷 > 王嘉

按《晋书王嘉传》：“嘉字子年，陇西安阳人也。轻举止，丑
形貌，外若不足，而聪睿内明，滑稽好语笑，不食五谷，
不衣美丽，清虚服气，不与世人交。游隐于东阳谷，凿
崖穴居，弟子受业者数百人，亦皆穴处。石季龙之末，
弃其徒众，至长安，潜隐于终南山，结庵庐而止。门人
闻而复随之，乃迁于倒兽山。苻坚累征不起，言未然”
之事，事过皆验。姚苌与苻登相持，问嘉曰：“吾得杀苻
登定天下否？”嘉曰：“略得之。”苌怒曰：“得当云得，何略之
有！”遂斩之。登闻嘉死，设坛哭之，赠太师，谥曰文。及苌
死，苌子兴，字子略，方杀登，略得之谓也。嘉之死日，人
有陇上见之，著《拾遗录》十卷，其记事多诡怪，今行于
世。